b'\n_START_ARTICLE_\nP\xc3\xa4iv\xc3\xb6 Tarjanne\n_START_PARAGRAPH_\nP\xc3\xa4iv\xc3\xb6 Kaukomieli Tarjanne (vuoteen 1906 T\xc3\xb6rnqvist; 4. toukokuuta 1903 H\xc3\xa4meenlinna \xe2\x80\x93 16. joulukuuta 1989 Helsinki) oli suomalainen diplomaatti._NEWLINE_Tarjanne valmistui Helsingin yliopistosta lainopin kandidaatiksi vuonna 1928 ja p\xc3\xa4\xc3\xa4si heti virkamiesharjoittelijaksi ulkoasiainministeri\xc3\xb6\xc3\xb6n. H\xc3\xa4n toimi l\xc3\xa4hettil\xc3\xa4\xc3\xa4n\xc3\xa4 Oslossa vuosina 1945\xe2\x80\x931950 ja samalla Reykjav\xc3\xadkissa 1947\xe2\x80\x931950  ja kansliap\xc3\xa4\xc3\xa4llikk\xc3\xb6n\xc3\xa4 ulkoministeri\xc3\xb6ss\xc3\xa4 1950\xe2\x80\x931953. Vuosina  1953-1956 Tarjanne toimi l\xc3\xa4hettil\xc3\xa4\xc3\xa4n\xc3\xa4 K\xc3\xb6\xc3\xb6penhaminassa , ja seuraavana vuonna h\xc3\xa4nen asemansa muuttui suurl\xc3\xa4hettil\xc3\xa4\xc3\xa4ksi, kun Suomen keskeisi\xc3\xa4 l\xc3\xa4hetyst\xc3\xb6j\xc3\xa4 korotettiin suurl\xc3\xa4hetyst\xc3\xb6iksi. Vuosina 1956\xe2\x80\x931961 Tarjanne oli suurl\xc3\xa4hettil\xc3\xa4\xc3\xa4n\xc3\xa4 Tukholmassa, mutta palasi sielt\xc3\xa4 takaisin K\xc3\xb6\xc3\xb6penhaminaan vuosiksi 1961\xe2\x80\x931970. H\xc3\xa4n j\xc3\xa4i el\xc3\xa4kkeelle vuonna 1970._NEWLINE_Tarjanteen vanhemmat olivat kouluneuvos Jukka Tarjanne ja Hellin Lovisa Makkonen. H\xc3\xa4n oli vuodesta 1932 naimisissa Heikki Ritavuoren tytt\xc3\xa4ren Anna-Kertun (\xe2\x80\x9dAnnu\xe2\x80\x9d) kanssa ja pariskunnalla oli kolme poikaa. Heist\xc3\xa4 Pekka Tarjanne (1937\xe2\x80\x932010) tuli tunnetuksi niin poliitikkona kuin tieteilij\xc3\xa4n\xc3\xa4kin, Heikki Tarjanteesta (s. 1934) tuli puolestaan l\xc3\xa4\xc3\xa4k\xc3\xa4ri.'